Vermiste vliegtuig: Frankryk verskaf ook satellietbeelde | Maroela Media
Frankryk het Maleisië met satellietbeelde verskaf van voorwerpe wat moontlik wrakstukke van die vermiste vliegtuig van Malaysia Airlines kan wees.
Die satellietbeelde wys “potensiele voorwerpe in die omgewing van die suidelike deurgang,” het Maleisië se departement van vervoer Sondag in ŉ verklaring gesê. Dit is glo in dieselfde omgewing waar China en Australië ook met satellietbeelde voorwerpe in die Indiese Oseaan waargeneem het. ŉ Maleisiese beampte wat by die ondersoek betrokke is sê die satellietbeelde wat deur Frankryk verskaf is, is Vrydag afgeneem en is sowat 930km noord van waar China en Australië voorwerpe waargeneem het. Lug- en seesoektogte in die areas het egter nog geen vrugte opgelewer nie. Die suidelike deurgang waarna verwys word, is ŉ area wat strek van die noorde van Indonesië tot in die Suidelike Indiese Oseaan. Die noordelike deurgang strek van die grens van Turkmenistan en Kazakhstan tot in die noorde van Thailand.
Die soektog na vlug MH370 gaan intussen onverpoosd voort. Meer as 40 vliegtuie en skepe van minstens 20 lande is op soek na die vliegtuig. Die Boeing 777, met 239 mense aan boord, het minder as ŉ uur nadat dit op 8 Maart opgestyg het, verdwyn sonder dat ŉ noodsein uitgestuur is.
Boeing 777 Malaysia Airlines vermis vliegtuig Vlug MH370
Aandag gevestig op kern-spitsberaad